Tom Behnke (FP), 1998-04-14:
Det er klart, at hvis man i en krigssituation har fået skudt det meste af kæben af, så er man simpelt hen ikke i stand til at bevæge munden, og så er det nok noget af et krav at stille, at man skal kunne tale flydende dansk.
I Indfødsretsudvalget er det jo ikke alle ansøgere om dispensation, som Fremskridtspartiet siger ja til.
Det er det ikke.
Men der er en lang række - specielt når det gælder sprogkrav - hvor vi siger, at hvis det er det eneste, der mangler for at opfylde alle de øvrige kriterier for at opnå dansk statsborgerskab, ser vi med lidt mildere øjne på det.
Det, vi i Fremskridtspartiet derimod gerne vil have lov til at hænge os i, er, når vi taler om de ansøgere, som har begået kriminalitet, mens de har været i Danmark, endda i en række tilfælde meget, meget grov kriminalitet.
De personer ønsker vi ikke at give dansk statsborgerskab.
Hvis der er tale om meget grov kriminalitet, er det vores opfattelse i Fremskridtspartiet, at den type udlændinge burde udvises af Danmark og ikke belønnes med et dansk statsborgerskab.
Så er der selvfølgelig nogle af ansøgerne, der har begået knap så grov kriminalitet.
Dér er det allerede i dag sådan, at dér lægger man så en karensperiode oven i den periode, der i øvrigt er, inden man kan søge dansk statsborgerskab.
Dér har vi i Fremskridtspartiet den opfattelse, at man burde udvide den periode noget mere, så vi havde en bedre mulighed for at se ansøgerne grundigt an, inden vi gav dem dansk statsborgerskab.
Det er det, vi specielt hæfter os ved, når vi behandler de her forslag.
Nu har der været mange bud på, hvor mange der ansøger:
Socialdemokratiets ordfører, fru Dorte Bennedsen, snakkede om 900, hr. Peter Skaarup talte om 1.000.
Jeg har lige tjekket det.
På det her forslag er der tale om 1.238.
Det er i hvert fald faktuelt.
Det, der ikke er så faktuelt, for dér skal man til at tælle, og det er jo straks sværere, er, hvor mange børn der pr. automatik følger med.
Men hvis jeg kigger tilbage på de øvrige forslag, vi har haft her i Folketinget, så ligger det på ca. 60 pct. i forhold til de voksne.
Så det, vi kan konstatere, er, at der her er tale om små 2.000, der søger og formentlig også får dansk statsborgerskab.
Vi vil i Fremskridtspartiet som nævnt lægge megen vægt
på at få undersøgt specielt de ansøgere, der har lavet kriminalitet.
Vi vil også undersøge og specielt hæfte os ved de udlændinge, som har en væsentlig gæld til det offentlige, når vi i Danmark kan have meget, meget strenge regler for, hvornår man kan få bevilling til det ene og til det andet.
Det er rent faktisk sådan i Danmark, at hvis man har en gæld til det offentlige på over 50.000 kr., så kan man ikke en gang få lov til at køre taxa, man kan ikke en gang få lov til at udføre sit arbejde for at tjene penge til, at man kan afdrage på gælden, men når der er tale om udlændinge, så gives der rask væk dispensationer, og det er vi imod i Fremskridtspartiet.
Vi mener også, at det er meget vigtigt, at vi i forbindelse med de her ansøgere sikrer os, at de, der søger om dansk statsborgerskab, bliver et aktiv og et gode for det danske samfund.
Og derfor er det vigtigt, at de pågældende personer selvfølgelig er i stand til at forsørge sig selv.
Det er altså de tre elementer, som vi i Fremskridtspartiet lægger meget stor vægt på, når vi behandler de her forslag, og det vil vi også gøre denne gang.